Ngisaba ukuthi unkosikazi uzophinda aphinge
Mo noPhindi | March 13, 2020
UMBUZO: Sineminyaka ewu-15 sishadile nenkosikazi yami kanti asikabi nabo abantwana. Ngiyabona manje ukuthi wayenesifiso sokuba nabantwana bakhe ngelinye ilanga ngoba ukungatholi kwethu abantwana sekuqala ukumkhathaza manje.
Ngenzenjani ukumbonisa ukuthi ukungabi kwakhe nabantwana akushintshi lutho phakathi kwami naye. Ngiyohlala ngimthanda njalo bekhona noma bengekho abantwana.
Ngiyafisa akwazi lokhu ngaphandle kokumqeda ithemba lokuba nabantwana bakhe ngelinye ilanga.
Asimsoli unkosikazi wakho ngokuzizwa ngale ndlela azizwa ngayo ngoba amakhosikazi amaningi asetshelwe kakhulu ukuthi akalutho ngaphandle kokuba nabantwana abathi bona. Ngakho naye ubona ukuthi uzoba wunkosikazi ophelele mhla wakutholela abantwana.
Siyambongela ngokuba nomyeni onjengawe owamukele isimo njengoba sinjalo ngaphandle kokukhombana ngeminwe.
Isikhathi esiningi kujwayeleke ukuthi abantu besilisa bazitshele ukuthi inkinga ikumuntu wesifazane njalo uma bengatholakali abantwana.
Angaziboni yena njengomuntu naye okungenzeka ukuthi angaba nenkinga yokungabatholi abantwana. Qhubekani nisekane ngale ndlela enisekane ngayo.
Ngicela ningisize ngezindlela zokubhekana nalezi zinkinga ezisihaqile nonkosikazi wami.
Uke wangathembeka emshadweni wethu waxolisa futhi wabonisa nokuzisola mhla liphuma iqiniso. Sengimxolele nami futhi angiboni ngihlukana naye ngendlela engimthanda ngayo. Uma ngibheka lapho sisuka khona nezinto esidlule kuzo, nale izodlula ngoba ubengiphethe kahle unkosikazi wami yonke le minyaka.
Inkinga wukuthi noma sengimxolele ngisenento yokulokhu ngikhumbula lesi senzo sakhe. Nginakho ukuzibuza ukuthi ngiyokwenzenjani uma engiphinda futhi ngelinye ilanga. Ngenzakanjani ukubuyisela isimo endleleni okwakuyiyo ngaphambi kwesehlo?
Thulani Mdletshe, eThekwini
Izinkinga ziyafika emshadweni kodwa okungasho ukuthi sekuwukuphela komshado lokho. Kubalulekile ukuba nomuntu olibonayo iphutha lakhe nofunayo ukulungisa ngoba umshado owabantu ababili. Unkosikazi wakho wenza elikhulu iphutha ngokuphumela ngaphandle komshado kodwa kuzomele uthembe ukuthi uzimisele ngokulungisa izinto phakathi kwenu. Ngeke ukwazi lokho ngaphandle kokuthi umnike ithuba lokuthi azibonakalise kuwena.
Awunaso isizathu sokungamthembi unkosikazi wakho ngaphandle uma kukhona izinsolo ezikhona nozibonayo. Kodwa ngokusho kwakho uyazisola futhi wenza konke ukukukhombisa ukuthi uzimisele ukwakha umshado wenu. Kuzothatha isikhathi ukuthi kudlule.
Umyeni wami ukhala kakhulu kulezi zinsuku ukuthi angizinakekeli. Angazi ukuthi sekufanele umuntu enzenjani ngoba ngigeza kabili ngosuku, ngiyaxubha njalo kanti nala ekhaya kuhlezi kuhlanzekile. Kamuva nje, ukhala ngezingubo engizigqokayo ukuthi zingenza ngibukeke okwesalukazi. Sinezidingo eziningi la ekhaya ezidinga imali. Sinezingane futhi ingxenye eningi yomholo wami nginakekela ngayo abazali bami.
Ukuzithanda nokubukeka kahle akudingi imali, nesikhathi esiningi. Okubalulekile wukuzithanda nokuhlanzeka. Ibhekisise le nto ayishoyo umyeni wakho. Kungenzeka ukuthi ngoba unezidingo eziningi zemali usuze wakhohlwa ukuzinakekela wena uqobo.
Siyavumelana nawe ngokuthi kunezinye izidingo ezibalulekile kodwa kukonke lokho ungazikhohlwa wena.
Zama nokuzithengela iziqholo ezithize ukuze unuke ngendlela njengomuntu wesifazane.
Kuhle ukugeza kabili kodwa futhi kuhle nokunuka kahle uma usugezile.
Ngakho bhekisisa lezo zinto ezincane.
* Sithumelele imibuzo [email protected]
Nisilandele ku-For Better or Worse with Mo & Phindi kwiFacebook nakwi-Instagram
Yinhle iLexus ifanele omtakabani